
HOTĂRÂRE
pentru completarea Hotărârii Guvernului nr. 1074/2021 privind stabilirea sistemului de garanție-returnare pentru ambalaje primare nereutilizabile
În temeiul art. 108 din Constituția României, republicată,
Guvernul României adoptă prezenta hotărâre, 
Art. I. — Hotărârea Guvernului nr. 1074/2021 privind stabilirea sistemului de garanție-returnare pentru ambalaje primare nereutilizabile, republicată în Monitorul Oficial al României, Partea I, nr.1120 din 21 noiembrie 2022, cu modificările și completările ulterioare, se completează după cum urmează:

1. După articolul 12 se introduce un nou articol, art. 12¹, cu următorul cuprins:
„Art.12¹ - Garanțiile nerevendicate
(1) În aplicarea art. 19 alin. (6), valoarea garanțiilor nerevendicate se determină anual de către administratorul SGR, ca diferență între valoarea garanțiilor încasate și valoarea garanțiilor restituite în cursul anului calendaristic, diminuată cu valoarea estimată a obligațiilor de restituire a garanției care este probabil să devină exigibilă și majorată cu valoarea garanțiilor aferente voucherelor al căror termen de valabilitate a expirat fără ca acestea să fi fost preschimbate în numerar sau utilizate pentru efectuarea cumpărăturilor.

(2)  Determinarea valorii garanțiilor nerevendicate potrivit alin. (1) nu aduce atingere obligației de restituire a valorii garanției pentru ambalajele SGR returnate ulterior datei la care a fost efectuată determinarea.
(3) Determinarea și estimarea valorii garanțiilor nerevendicate prevăzute la alin. (1) se realizează pe baza unei proceduri elaborate de administratorul SGR, care se fundamentează pe date istorice agregate privind introducerea pe piață și returnarea ambalajelor SGR, comportamentul efectiv de returnare, sezonalitatea și/sau alți factori obiectivi care pot influența decalajul dintre încasarea și restituirea garanțiilor.
(4)  Procedura prevăzută la alin. (3) trebuie să aibă un caracter obiectiv, prudent și verificabil al estimării și să permită identificarea distinctă a:

a)
valorii menținute ca obligație estimată pentru restituirea garanțiilor;

b)
valorii recunoscute drept garanții nerevendicate;

c)
ipotezelor, parametrilor și datelor utilizate pentru determinarea valorilor prevăzute la lit. a) și b).

(5) Rezultatul determinării valorii garanțiilor nerevendicate reieșit din aplicarea procedurii prevăzută la alin. (3) și (4) se păstrează împreună cu documentația justificativă de către administratorul SGR, pe o perioadă de 5 ani.
(6) Procedura prevăzută la alin. (3) se aprobă de Consiliul de supraveghere al administratorului SGR, constituit potrivit art. 19 alin. (7), înainte de aplicarea acesteia la determinarea anuală a garanțiilor nerevendicate. 
(7) Pentru determinarea valorii garanțiilor aferente voucherelor prevăzute la alin. (1), administratorul SGR utilizează datele comunicate de operatorii punctelor de returnare privind voucherele emise, preschimbate în numerar, utilizate pentru efectuarea cumpărăturilor și expirate, în conformitate cu contractele încheiate cu operatorii punctelor de returnare.

2. După articolul 13 se introduce un nou articol, articolul 13¹, cu următorul cuprins:
„Art. 13¹. – Puncte de returnare organizate în unități, instituții de învățământ și autorități și instituții publice

(1) Unitățile de învățământ preuniversitar astfel cum sunt definite la art.12 alin.(1) din Legea învățământului preuniversitar nr.198/2023, cu modificările și completările ulterioare, instituțiile de învățământ superior, astfel cum sunt definite la art.7 alin.(1) din Legea învățământului superior nr.199/2023, cu modificările și completările ulterioare, precum și autoritățile și instituțiile publice, astfel cum sunt definite în Ordonanța de urgență a Guvernului nr.57/2019 privind Codul administrativ, cu modificările și completările ulterioare, pot organiza și opera la solicitarea acestora, în sediile sau incintele pe care le administrează, puncte de returnare al ambalajelor SGR, prin echipamente automate de preluare.
(2) Organizarea și operarea punctelor de returnare prevăzute la alin. (1) se realizează în baza unui acord de parteneriat încheiat cu comercianții.”
3. La anexa nr. 1, punctul 1, după litera r) se introduce o nouă literă, lit. s), cu următorul cuprins:

„s) garanții nerevendicate —  valoarea garanțiilor încasate în cadrul SGR pentru care, în urma determinării efectuate potrivit art. 12¹, restituirea ulterioară către consumatori sau utilizatorii finali nu mai este probabilă, inclusiv valoarea garanțiilor aferente voucherelor emise conform prezentei hotărâri al căror termen de valabilitate a expirat fără ca acestea să fi fost preschimbate în numerar sau utilizate pentru efectuarea cumpărăturilor.”

